S-1719/2020

Dómur:

I

Mál þetta, sem dómtekið var 17. desember sl., er höfðað af lögreglustjóranum á höfuðborgarsvæðinu með ákæru útgefinni 30. júní 2020 á hendur S-kk-þgf F-kk-þgf S-kk-þgf, […], Danmörku,,,fyrir eftirtalin brot:

1. […]

2. Þjófnað og nytjastuld, með því að hafa, miðvikudaginn 22. nóvember 2017, brotist inn í fyrirtækið KúKú Campers ehf., kt. 4102121960, að Flatahrauni 21 í Hafnarfirði, með því að brjóta með stórum steini rúðu inn á skrifstofu fyrirtækisins og stolið þaðan kveikjuláslyklum að bifreiðunum […], af gerðinni Dodge Durango, […], af gerðinni Dacia, […], af gerðinni Volkswagen Crafter, […], af gerðinni Land Rover, og […], af gerðinni Dodge Durango, í eigu fyrirtækisins, og í heimildarleysi tekið síðastgreinda bifreið sem staðsett var við fyrirtækið og ekið á brott.

Mál nr. 007201772257

Telst þessi háttsemi varða við 244. gr. og 1. mgr. 259. gr. almennra hegningarlaga nr. 19/1940.

3. Þjófnað, með því að hafa, aðfaranótt þriðjudagsins 28. nóvember 2017, brotist inn í verslun 66° Norður að Miðhrauni 11 í Garðabæ, með því að brjóta með klaufhamri hliðarrúðu við aðalinngang verslunarinnar á norðurhlið hússins, og stolið þaðan þremur vinnuúlpum og ótilgreindu reiðufé úr sjóðsvél verslunarinnar, allt að óþekktu verðmæti.

Mál nr. 007201773289

Telst þessi háttsemi varða við 244. gr. almennra hegningarlaga nr. 19/1940.

4. Nytjastuld, með því að hafa, aðfaranótt 1. desember 2017, í heimildarleysi tekið bifreiðina […], af gerðinni Dodge Durango, í eigu fyrirtækisins KúKú Campers ehf., kt. 4102121960, sem staðsett var við Flatahraun 21 í Hafnarfirði, og ekið á brott, en bifreiðin fannst yfirgefin og tjónuð við Hvaleyraskóla í Hafnarfirði þann 6. desember 2017.

Mál nr. 007201774236

Telst þessi háttsemi varða við 1. mgr. 259. gr. almennra hegningarlaga nr. 19/1940.

5. Þjófnað, með því að hafa, aðfaranótt föstudagsins 1. desember 2017, brotist inn í verslun 66° Norður að Miðhrauni 11 í Garðabæ, með því að aka bifreið merktri KúKú Campers, af gerðinni Dodge Durango, inn í útidyrahurð á vestur hlið hússins, og stolið þaðan einum poka er innihélt ótilgreindan fjölda af bláum loðfóðruðum kuldagöllum.

Mál nr. 007201774236

Telst þessi háttsemi varða við 244. gr. almennra hegningarlaga nr. 19/1940.

6. Þjófnað, með því að hafa, aðfaranótt sunnudagsins 3. desember 2017, brotist inn í verslun Cintamani að Austurhrauni 3 í Garðabæ, með því að brjóta með klaufhamri rúðu í útidyrahurð aðalinngangs verslunarinnar á suðurhlið hússins, og stolið þaðan ótilgreindum fjölda fatnaðar af gínum sem stóðu þar fyrir innan.

Mál nr. 007201774591

Telst þessi háttsemi varða við 244. gr. almennra hegningarlaga nr. 19/1940.

7. Fíkniefnalagabrot, með því að hafa, sunnudaginn 29. apríl 2018, haft í vörslum sínum 0,36 grömm af tóbaksblönduðu kannabisefni, sem ákærði framvísaði við afskipti lögreglu af honum í bifreiðinni […] fyrir utan heimili hans, þá að […] og haft í vörslum sínum 0,67 grömm af maríhúana og 0,06 grömm af amfetamíni, sem lögregla fann við leit í herbergi hans nr. 23 í húsinu og lagði hald á.

Mál nr. 007201827472

Telst þessi háttsemi varða við 2. gr., sbr. 5. og 6. gr. laga um ávana og fíkniefni nr. 65/1974 og 2. gr., sbr. 1. mgr. 14. gr., reglugerðar um ávana og fíkniefni og önnur eftirlitsskyld efni nr. 233/2001, sbr. reglugerð nr. 808/2018.

Umferðarlagabrot, með því að hafa, miðvikudaginn 23. janúar 2019, ekið bifreiðinni […], sviptur ökurétti og óhæfur til að stjórna henni örugglega umrætt sinn vegna áhrifa ávana og fíkniefna sem bönnuð eru á íslensku yfirráðasvæði (í blóði ákærða mældist amfetamín 345 ng/ml, metýlfenídat 65 ng/ml og tetrahýdrókannabínól 2,3 ng/ml) um Sundlaugaveg að Laugarásvegi, inn Langholtsveg og þaðan inn Holtaveg að Langholtsskóla í Reykjavík, þar sem lögregla stöðvaði aksturinn.

Mál nr. 00720194031

Telst þessi háttsemi varða við 1., sbr. 2. mgr. 50. gr. og 1. mgr. 58. gr., allt sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. gr. umferðarlaga nr. 77/2019. […]. Jafnframt er krafist upptöku á 0,36 g af tóbaksblönduðu kannabisefni, 0,67 g af maríhúana og 0,06 g af amfetamíni, sem hald var lagt á, skv. 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, sbr. reglugerð nr. 808/2018.“

Undir rekstri málsins féll ákæruvaldið frá 1. tölulið ákærunnar.

II

Farið var með málið samkvæmt 164. gr. laga nr. 88/2008 um meðferð sakamála. Ákærði hefur skýlaust játað sakargiftir og telur dómari ekki ástæðu til að draga í efa að játningin sé sannleikanum samkvæm enda er hún í samræmi við gögn málsins. Ákærði samþykkti upptökukröfu. Að fenginni játningu ákærða var málið tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Verjandi ákærða krefst þess að ákærði verði dæmdur til vægustu refsingar sem lög frekast heimila og litið verði sérstaklega til þess að langt sé um liðið síðan ákærði framdi flest þau brot sem tilgreind eru í ákæru. Þá krefst verjandinn málsvarnarlauna samkvæmt málskostnaðarreikningi.

Samkvæmt framlögðu sakavottorði ákærða dags. 23. júní 2020 nær sakaferill hans allt aftur til ársins 2005 en í september það ár var ákærði dæmdur í þriggja mánaða skilorðsbundið fangelsi fyrir líkamasárás. Ákærði hlaut næst dóm í mars 2007 fyrir þjófnað og var þá dæmdur í fjögurra mánaða skilorðsbundið fangelsi og þá var fyrrgreindur dómur frá 2005 dæmdur með. Ákærði gekkst síðan undir 350.000 kr. sektargreiðslu í desember 2009 fyrir fíkniefnaakstur og akstur sviptur ökurétti. Í maí 2011 var ákærði dæmdur í 30 daga fangelsi fyrir akstur sviptur ökurétti. Í október 2013 var ákærði dæmdur í Kaupmannahöfn í 60 daga skilorðsbundið fangelsi fyrir líkamsárás. Ákærði var dæmdur í júní 2015 í sex mánaða skilorðsbundið fangelsi fyrir þjófnað, fíkniefnaakstur og akstur sviptur ökurétti en í ágúst sama ár gekkst ákærði undir 58.000 kr. sektargreiðslu fyrir fíkniefnabrot. Ákærði var síðan 11. janúar 2019 dæmdur í níu mánaða fangelsi og þar af sex mánuði skilorðsbundna fyrir fíkniefnaakstur og akstur sviptur ökurétti og þá var skilorðsdómurinn frá 2015 dæmdur með. Loks var ákærði dæmdur 29. maí 2019 í tíu mánaða skilorðsbundið fangelsi fyrir húsbrot, gripdeild og vörslur fíkniefna og þá var skilorðsdómurinn frá 11. janúar sama ár dæmdur upp.

Háttsemi ákærða samkvæmt 2. til 8. tölulið ákæru er þar rétt færð til refsiákvæða. Ákærði er er nú sakfelldur fyrir fjögur þjófnaðarbrot, tvo nytjastuldi, akstur undir áhrifum fíkniefna, akstur sviptur ökurétti og fíkniefnabrot (varsla). Verður höfð hliðsjón af þessu við ákvörðun refsingar í málinu.

Brot ákærða samkvæmt 8. tölulið ákæru er framið eftir að ákærði var dæmdur í níu mánaða fangelsi og þar af sex mánuði skilorðsbundna í janúar 2019. En sá dómur var síðan dæmdur upp með dómi í maí sama ár og ákærði þá dæmdur í 10 mánaða skilorðsbundið fangelsi. Í ljósi þessa þykir rétt að taka upp dóminn frá 29. maí 2019 og dæma hann með í máli þessu. Brot ákærða samkvæmt 2. til 7. tölulið ákæru eru öll framin áður en hann hlaut dóma árið 2019. Því er um hegningarauka að ræða og ber að ákvarða refsingu ákærða með hliðsjón af 78. og 77. gr. almennra hegningarlaga nr. 19/1940. Með vísan til sakaferils ákærða þykir refsing hans hæfilega ákveðin fangelsi í 20 mánuði og þá ber að svipta hann ökurétti ævilangt frá birtingu dómsins að telja, sbr. 101. gr. umferðarlaga nr. 77/2019.

Brot ákærða samkvæmt 2. til 6. tölulið ákæru eru öll framin í nóvember og desember 2017 og því eru liðin rúmlega þrjú ár síðan þau brot voru framin. Brotið samkvæmt 7. tölulið ákæru var framið í apríl 2018 eða fyrir rúmlega tveimur og hálfu ári. Öll þessi brot voru því framin áður en ákærði hlaut dóma árið 2019 og engin skýring er komin fram á því hvers vegna ekki var ákært í þessum málum fyrir þann tíma eða jafnvel mun fyrr. Ekkert er fram komið í málinu um að ákærða sé um að kenna þann óhæfilega drátt sem varð á rekstri mála á hendur honum. Þá hefur ekki verið af hálfu ákæruvalds eðlilega haldið á þeim málum sem ákærði er nú sakfelldur fyrir né eldri málum sem hann hefur hlotið dóma fyrir m.a. með því að ákæra í einu máli vegna allra brota sem framin hafa verið þegar ákæra er gefin út. Það liggur fyrir að ef dómur hefði gengið innan hæfilegs tíma og í ljósi fyrri brota ákærða gegn þeim ákvæðum umferðarlaga, sem hann er nú sakfelldur fyrir, hefði ekki komið til álita að skilorðsbinda refsingu hans að fullu. En í ljósi þess sem hér hefur verið rakið um rekstur mála á hendur ákærða og þá aðallega þann drátt sem orðið hefur á rekstri málanna þykir rétt að binda refsingu ákærða í heild skilorði svo sem nánar greinir í dómsorði. Í þessu sambandi skal bent á 1. mgr. 143. gr. laga nr. 88/2008 um meðferð sakamála og 6. gr. laga nr. 26/1994 um mannréttindasáttmála Evrópu en þar er kveðið á um að sá sem er borinn sökum um refsivert brot eigi rétt til réttlátrar málsmeðferðar innan hæfilegs tíma fyrir sjálfstæðum og óvilhöllum dómstól. Þykir m.a. hafa hallað á þennan rétt í rekstri mála á hendur ákærða.

Með vísan til 6. mgr. 5. gr. laga nr. 65/1974 um ávana og fíkniefni og 2. mgr. 14. gr. reglugerðar nr. 233/2001 um ávana og fíkniefni og önnur eftirlitsskyld efni skal ákærði sæta upptöku á 0,36 grömmum af tóbaksblönduðu kannabisefni, 0,67 grömmum af maríhúana og 0,06 grömmum af amfetamíni.

Ákærði greiði málsvarnarlaun skipaðs verjanda síns, G-kk-ef S-x-x R-kk-ef lögmanns, 344.100 kr. að meðtöldum virðisaukaskatti og annan sakarkostnað 200.953 kr.

I-kk-nf T-kk-nf héraðsdómari kveður upp dóm þennan.

Dómsorð:

Ákærði, S-kk-nf F-kk-nf S-kk-nf, sæti fangelsi í 20 mánuði en fresta skal fullnustu refsingarinnar og hún niður falla að liðnum þremur árum frá birtingu dóms þessa haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt frá birtingu dómsins að telja.

Ákærði sæti upptöku á 0,36 grömmum af tóbaksblönduðu kannabisefni, 0,67 grömmum af maríhúana og 0,06 grömmum af amfetamíni.

Ákærði greiði málsvarnarlaun verjanda síns, G-kk-ef S-x-x R-kk-ef lögmanns, 344.100 kr. og annan sakarkostnað 200.953 kr.

I-kk-nf T-kk-nf

Rétt endurrit staðfestir

Héraðsdómur Reykjaness 21. desember 2020

Rétt endurrit staðfestir

Héraðsdómur Reykjaness 21. desember 2020